CELEX: C2005/006/16
Language: da
Date: 2005-01-08 00:00:00
Title: Domstolens dom (Store Afdeling) af 9. november 2004 i sag C-444/02, Fixtures Marqueting Ltd mod Organismos prognostikon agonon podosfairou AE (OPAP) (anmodning om præjudiciel afgørelse fra Monomeles Protodikio Athinon) (Direktiv 96/9/EF — retlig beskyttelse af databaser — begrebet database — anvendelsesområdet for sui generis-retten — kampprogrammer for fodboldmesterskaber — tipsspil)

8.1.2005   
            
            
               DA
            
            
               Den Europæiske Unions Tidende
            
            
               C 6/10
            
         
      DOMSTOLENS DOM
   
   (Store Afdeling)
   af 9. november 2004
   i sag C-444/02, Fixtures Marqueting Ltd mod Organismos prognostikon agonon podosfairou AE (OPAP) (anmodning om præjudiciel afgørelse fra Monomeles Protodikio Athinon) (1)
   
   (Direktiv 96/9/EF - retlig beskyttelse af databaser - begrebet database - anvendelsesområdet for sui generis-retten - kampprogrammer for fodboldmesterskaber - tipsspil)
   (2005/C 6/16)
   Processprog: græsk
   I sag C-444/02, angående en anmodning, om præjudiciel afgørelse i henhold til artikel 234 EF, indgivet af Monomeles Protodikio Athinon (Grækenland), ved afgørelse af 11. juli 2002, indgået til Domstolen den 9. december 2002, i sagen: Fixtures Marqueting Ltd mod Organismos prognostikon agonon podosfairou AE (OPAP), har Domstolen (Store Afdeling), sammensat af præsidenten, V. Skouris, afdelingsformændene P. Jann, C.W.A. Timmermans, A. Rosas og K. Lenaerts (refererende dommer) samt dommerne J.-P. Puissochet, R. Schintgen, N. Colneric og J.N. Cunha Rodrigues; generaladvokat: C. Stix-Hackl; justitssekretærer: ekspeditionssekretærerne M. Múgica Arzamendi og M.-F. Contet, den 9. november 2004 afsagt dom, hvis konklusion lyder således:
   Begrebet database i artikel 1, stk. 2, i Europa-Parlamentet og Rådets direktiv 96/9/EF af 11. marts 1996 om retlig beskyttelse af databaser omfatter enhver samling, der indeholder værker, data eller andre bestanddele, der kan adskilles fra hinanden, uden at værdien af deres indhold påvirkes derved, og som indeholder en metode eller et system – uanset af hvilken art – der gør det muligt at finde ethvert af samlingens bestanddele igen.
   Programmer for fodboldkampe som dem, der er omhandlet i hovedsagen, udgør en database i den forstand, hvori begrebet er anvendt i artikel 1, stk. 2, i direktiv 96/9.
   Begrebet investering, der er forbundet med indsamling af indholdet til en database, i artikel 7, stk. 1, i direktiv 96/9 skal forstås således, at det betegner de midler, der anvendes til fremskaffelsen af eksisterende materiale og til samlingen heraf i den nævnte database. Det omfatter ikke midler, der anvendes til frembringelse af de bestanddele, der udgør en databases indhold. I forbindelse med udarbejdelsen af et program for kampe med henblik på afviklingen af fodboldmesterskaber, omfatter begrebet derfor ikke de midler, der anvendes til fastsættelse af datoer, klokkeslæt og kombinationerne af de hold, der skal spille mod hinanden to og to, med hensyn til de forskellige kampe i disse mesterskaber.
   
      (1)  EUT C 31 af 8.2.2003.